Μοσχάρι στρόγγανοφ
Πολλές οι εκδοχές της παλιάς ρωσικής συνταγής, εμείς σας δίνουμε μία από αυτές που τα «σπάει». Στην υγεία του κόμη Στρόγγανοφ!
500 γρ. φιλέτο μοσχαρίσιο * κομμένο σε λε­πτές λωρίδες πάχους 1/2 εκ., 2 κουτ. σούπας αλεύρι, 50 ml ελαιόλαδο, 200 ml ζωμός κότας ή λαχανικών, 200 γρ. γιαούρτι στραγγιστό ή ξινόκρεμα ή σμετάνα (ξινή πηχτή κρέμα γάλακτος που βρίσκουμε σε ρωσικά παντοπωλεία και ντέλι), 1 κουτ. γλυκού ντοματοπελτές, 12 μικρά αγγουράκια τουρσί, κομμένα στη μέση, αλάτι, πιπέρι φρεσκοτριμμένο
Για να φτιάξουμε μοσχάρι στρόγγανοφ, ξεκινάμε ετοιμάζοντας τη γαρνιτούρα (χυλοπίτες, πατάτες τηγανητές ή ό,τι άλλο θέλουμε), γιατί το μαγείρεμα του φαγητού είναι σύντομο και καλό είναι το σερβίρουμε σε σύντομο χρονικό διάστημα.Είναι προτιμότερο να φτιάξουμε το στρογγανόφ σε δύο δόσεις σε ένα τηγάνι διαμέτρου 28 εκ., διαιρώντας στα δύο τα υλικά.Αλατοπιπερώνουμε και αλευρώνουμε τις λωρίδες του μοσχαριού.Βάζουμε το λάδι στο τηγάνι να κάψει σε μέτρια προς δυνατή φωτιά και τηγανίζουμε τις λωρίδες μοσχαριού σε πολύ δυνατή φωτιά μέχρι να πάρουν χρώμα (για περίπου 3-4 λεπτά). Προσθέτουμε τον ζωμό, τον πελτέ και ανακατεύουμε. Βράζουμε για 1 λεπτό και μετριάζουμε τη φωτιά. Προσθέτουμε το γιαούρτι ή την ξινόκρεμα και ζεσταίνουμε μέχρι ενωθεί με τα υγρά του φαγητού και να ζεσταθεί πολύ καλά. Προσέχουμε να μη βράσει, γιατί θα κόψει. Τραβάμε το τηγάνι από τη φωτιά. Προσθέτουμε τα αγγουράκια, αλατοπιπερώνουμε και ανακατεύουμε. Σερβίρουμε, το μοσχάρι στρόγγανοφ, στα πιάτα και συνοδεύουμε με χυλοπίτες ή με λεπτοκομμένες τηγανιτές πατάτες, όπως συνηθίζουν πολλοί στη Ρωσία. 
Γιαούρτι,Μοσχάρι,Ντομάτα